Broj: 711-I-738-M-115/22-02-17

Zagreb, 25. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Ivana Heraka, člana Uprave trgovačkog društva Adriatic Croatia International Club d.d.,** za davanjem mišljenja Povjerenstva, na 161. sjednici, održanoj 25. veljače 2022., daje sljedeće:

**MIŠLJENJE**

1. **Ivan Herak može za vrijeme obnašanja dužnosti člana Uprave trgovačkog društva Adriatic Croatia International Club d.d. obavljati poslove posebnog savjetnika za turizam ministrice turizma i sporta i za to primati naknadu.**
2. **Ivan Herak bi u obavljanju poslova posebnog savjetnika trebao voditi računa o zaštiti javnog interesa te se izuzeti od davanja savjeta kojima se utječe ili može utjecati na ostvarenje poslovnih i drugih interesa trgovačkog društva Adriatic Croatia International Club d.d.**

Obrazloženje

Zahtjev za davanjem mišljenja Povjerenstva podnio je Ivan Herak, član Uprave trgovačkog društva Adriatic Croatia International Club d.d. U knjigama ulazne pošte Povjerenstva zahtjev je zaprimljen 24. veljače 2022. pod poslovnim brojem 711-U-3234-M-115/22-01-1, povodom kojeg se vodi predmet broj M-115/22.

Člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog zakona, stoga je Ivan Herak, za kojeg je uvidom u podatke sudskog registra Trgovačkog suda u Rijeci utvrđeno da obnaša dužnost člana Uprave trgovačkog društva Adriatic Croatia International Club d.d. počevši od 14. veljače 2022., dužan postupati sukladno odredbama ZSSI/21-a.

Prema podacima sudskog registra, navedeno trgovačko društvo obavlja djelatnost marina, iznajmljivanja plovila, djelatnost putničkih agencija i turoperatora, te druge poslove.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je 14. veljače 2022. imenovan za člana Uprave trgovačkog društva Adriatic Croatia International Club d.d. iz Rijeke, temeljem čega je postao zakonski obveznik. Ističe da je prije stupanja na navedenu dužnost imenovan za posebnog savjetnika ministrice turizma i sporta, koju obavlja bez naknade.

Obveznik traži mišljenje Povjerenstva bi li obavljanje navedenih poslova savjetnika za vrijeme obnašanja dužnosti člana Uprave trgovačkog društva Adriatic Croatia International Club d.d. predstavljalo povredu odredbi ZSSI/21-a.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 47. stavkom 3. Zakona o sustavu državne uprave („Narodne novine“, broj 66/19.) propisano je da poslove podrške ministru u provedbi utvrđene politike Vlade mogu na određeno vrijeme, a najdulje za vrijeme trajanja mandata ministra, obavljati druge osobe koje na temelju oglasa imenuje ministar odlukom. Poslovi podrške ministru odnose se na savjetovanje, pripremne radnje u vezi sa strateškim planiranjem, suradnju s medijima te pružanje pomoći za obavljanje navedenih poslova. Odluku o razrješenju ovih osoba donosi ministar. Stavkom 5. istog članka Zakona propisano je da radna mjesta za obavljanje poslova iz stavka 3. jesu, između ostalog, i posebni savjetnik u kabinetu ministra, do tri izvršitelja, uvjet, završen diplomski sveučilišni studij ili specijalistički diplomski stručni studij; koeficijent: 2,619.

Člankom 23. stavkom 1. Zakona o Vladi Republike Hrvatske („Narodne novine“, broj 150/11., 119/14.., 93/16. i 116/18.) propisano je da radi utvrđivanja stanja, izrade strateških razvojnih planova i analiza, pripreme prijedloga i usklađivanja provedbe pojedinih projekata iz programa Vlade te za pojedina pitanja stalne ili povremene prirode od značaja za obavljanje dužnosti predsjednika Vlade, predsjednik Vlade može imenovati posebne savjetnike ili osnivati savjete i imenovati članove savjeta.

 Člankom 23. stavkom 5. Zakona o Vladi Republike Hrvatske propisano je da se za posebnoga savjetnika može imenovati i osoba koja nije u stalnom radnom odnosu u Vladi, a rješenjem o imenovanju može joj se odrediti naknada za rad, dok je stavkom 7. istog članka Zakona propisano da pojedini član Vlade može, uz suglasnost predsjednika Vlade, imenovati posebnoga savjetnika uz odgovarajuću primjenu odredaba ovoga članka.

U konkretnome slučaju Ivan Herak je postao zakonski obveznik temeljem obnašanja dužnosti člana Uprave trgovačkog društva Adriatic Croatia International Club d.d., a prije toga je imenovan na funkciju posebnog savjetnika za turizam ministrice turizma i sporta, pri čemu u zahtjevu nije precizirao temeljem kojeg zakona je imenovan na navedenu funkciju posebnog savjetnika.

Obzirom da obveznik poslove savjetnika obavlja bez naknade, Povjerenstvo zaključuje da se radi o obavljanju stručnih poslova savjetodavnog karaktera izvan radnog odnosa koji se obavljaju povremeno i privremeno, slijedom čega se ne bi radilo o obavljanju poslova u smislu stalnog i redovitog zanimanja iz članka 17. stavka 2. ZSSI-a, koje obveznici mogu obavljati uz prethodno odobrenje Povjerenstva.

Stoga obveznik Ivan Herak može za vrijeme obnašanja dužnosti člana Uprave trgovačkog društva Adriatic Croatia International Club d.d. obavljati poslove savjetnika za turizam ministrice turizma i sporta te za to primati naknadu.

Iako povodom obavljanja ove funkcije nije zakonski obveznik, Ivan Herak bi prilikom obavljanja poslova posebnog savjetnika trebao voditi računa o zaštiti javnog interesa, te bi bilo uputno da se izuzme od davanja savjeta kojima se utječe ili može utjecati na ostvarenje poslovnih i drugih interesa trgovačkog društva Adriatic Croatia International Club d.d.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik, putem ACI d.d., Rudolfa Strohala 2, 51000 Rijeka,
2. Objava na internetskoj stranici Povjerenstva
3. Pismohrana